Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 12, 35-40  
*Legyen derekatok felövezve, és lámpásotok meggyújtva. Ti pedig legyetek hasonlók az olyan emberekhez, akik várják, mikor tér vissza uruk a menyegzőről, hogy amikor megérkezik és zörget, azonnal ajtót nyithassanak neki. Boldogok azok a szolgák, akiket ébren talál az uruk, amikor megérkezik. Bizony mondom nektek, hogy felövezi magát, asztalhoz ülteti őket, odamegy, és felszolgál nekik.   
És ha éjfélkor vagy ha éjfél után érkezik is meg, és virrasztva találja őket: boldogok azok a szolgák!   
Gondoljatok arra, ha tudná a ház ura, hogy melyik órában jön a tolvaj, nem hagyná, hogy betörjön a házába. Ti is legyetek készen, mert abban az órában jön el az Emberfia, amelyikben nem is gondoljátok!*

Légy résen Keresztény!

Igénk alapján ezzel a jelmondattal vagy köszönéssel is megszólíthatlak titeket és ugyan a cserkészet is elég egyértelmű alapelveket fogalmaz meg: az Isten, haza, embertárs hármasával, de Jézus valami még alapvetőbb, valami még elemibb elhívásról szól itt a hitünk számára.  
Légy résen Krisztust követő! Figyelj! Ne téveszd szem elől a biztos alapot és a célt, az alfát és az omegát! Ahogyan az Ökumenikus Imahét mai, utolsó napjának témája megjelöli: az Isten országát és az eljövendő örök életet.   
Nagyon örülök, hogy ezt a két fogalmat nem bontották meg a szerkesztők sem, hiszen valóban szorosan, elválaszthatatlanul össze kell, hogy kapcsolódjanak. Mert az Isten országa volt, van – azaz jelen való és lesz, azaz eljövendő. Erre vonatkozik ma a kérdés, ami az Imahét mottója, hogy „Hiszed-e ezt?”.  
Hiszed-e, vallod-e és cselekszed-e, azaz éled-e, hogy Isten országa az örök? Az hitvallásaink kimondják igen, ezt már talán megtanultuk a héten, de te, te személy szerint hiszed-e ezt?  
És bizony itt jön a probléma Testvérek a legtöbb esetben! Mert az egy dolog, hogy azt mondod, hogy „hát remélem”, vagy, hogy „igen-igen tudom, hogy ez van a hitvallásunkban”, de ez önmagában még nagyon gyenge, nagyon bizonytalan hozzáállás. Hiszed-e, vallod-e, cselekszed-e? Erre kellene igent, vagy nemet mondanod! És erre már rögtön nem felelet az, hogy „hát havonta egyszer elmentem istentiszteletre”, „hát, jártam hittanra, bibliaórára”, de még csak az se válasz erre a kérdésre, hogy „vállaltam szolgálatokat”. A kérdés az, hogy: Hiszed-e, vallod-e, cselekszed-e az Isten örök országát? Erre a kérdésre válaszolj, ne pedig mellé beszélj!  
Az előbb sorolt válaszok mind olyanok, mintha addig hímeznénk-hámoznánk, ameddig végül azt is elfelejtenénk, hogy mi volt a kérdés. És aztán belenyugodva, belealudva az egészbe, annyiban hagynánk mintha ténylegesen feleltünk volna. Éppen ezért nagyon is kell, hogy megszólaljon ez a hívás, ez az ébresztőóra-szerűen felrázó, felkavaró kérdés, különben valóban olyanok leszünk, mint a példázatban szereplő szolgák, akik könnyen belealudnának a várakozásba és végül készületlenül, fel nem övezet derékkal és meg nem gyújtott lámpással, hűtlen szívvel érné őket az uruk érkezése.

Ez a hívás, ez az ébresztés láthatóan nem elég, ha csak egyszer szólal meg az életünkben, mert akkor megfeledkezünk róla, akkor hagyjuk a világnak, a kísértéseknek, hogy arra vigyen, hogy ez még ráér, hogy ezzel még nem kell törődni. Pedig ez nem így van!   
Már ma, itt is, most is igaz kellene lennie általad is, hogy az „Isten országa közöttetek van!”. Hiszed-e ezt? Igaz-e ez általad ma? Úgy vagy-e ezzel te is, mint Pál apostol, aki azt mondja: *„Én tehát úgy futok, mint aki előtt nem bizonytalan a cél, úgy öklözök, mint aki nem a levegőbe vág”*, vagy sokkal inkább olyan vagy, aki csak rohangál a világgal, vagy épp menetel a csordával kitudja hová, illetve csak úgy hadonászik a levegőbe, de fogalma sincs, hogy kifelé, vagy mi felé.   
Hát sajnos mi keresztények sem vagyunk mindig résen, nem vagyunk éberek, nem várjuk hűséges szívvel a mi Urunkat! Nem valljuk, nem éljük, nem hisszük, hogy mi is a célja a szavainknak, a tetteinknek, a közösségünknek. Sokszor csak csináljuk, csak fenntartjuk, csak mondjuk, de elhomályosul és végül köddé válik a cél. Aztán hebegünk-habogunk őszinte hitvallás helyett, gyűlölködő és torz mintákat veszünk át a szeretet cselekedetei helyett, és a kiüresedett hagyományaink fellegvárait építgetjük az Isten valóságos, örök országa helyett.

„De, akkor miért nem omlott még ránk mindez?” -kérdezhetnétek most tőlem. A válaszom pedig az rá, hogy Isten élő és ható Lelkének hála azért mégis omladoznak a mi hamis, hűtlen, szeretetlen építményeink ott, ahol kell. Mert az Úr munkálkodik Testvérek!  
Téged is pontosan így szólít meg nap, mint nap, hogy ne hamis reményeid legyenek, hogy ne mende-monda legyen csak a hited, hogy ne aludj el a világ hamis pihe-puhaságában, hanem légy résen!  
Megszólít, hív, csak épp sokszor lehalkítjuk a mennyei telefonunkat, inkább rezgőre állítjuk, hogy azért ott legyen, senki ne mondhassa, hogy elhagytuk, de azért mégse zavarjon túlságosan. De Testvérek, tapasztaltuk együtt is a héten az alkalmakon, hogy a lehalkított, rezgőre állított telefonnak is van azért hangja! Nem olyan könnyű azt figyelmen kívül hagyni, még ha sokszor a kényelmesség erre is vinne. Ugyanígy a Lélek sem hagy békén téged sem. Nem hagyja, hogy kikapcsold, hogy elhagyd az Igét. Halkítgathatod, próbálhatsz időnként nem figyelni rá, de a hívás hangja, az a rezgés, az a mindent átható zizegés az ott lesz. Mert az Úr éppen te érted nem fog elhallgatni. Ott fog zörgetni, ott fog rezegni a szívedben, hogy vedd fel, hogy válaszolj végre a hívásra, mond ki ma is a válaszod: „Hiszed-e ezt?”!

Az Isten országa közöttünk lehet Testvérek! Akkor, ha a derekatokat felövezitek és a lámpásotokat meggyújtjátok! Azaz akkor, ha valóban Krisztust követitek. Ha őszintén, hűséggel, nap, mint nap az Isten szeretetével és békességével éltek. Ha hiszitek, valljátok, cselekszitek az Úr kegyelmét.

Van egy ismerősöm, aki egy négy emeletes házban lakott hivatalosan évtizedeken át úgy, hogy valójában nem járt ott évekig. Aztán mikor egy alkalommal oda ment, a ház gondnoka megkérdezte tőle, hogy kicsoda és mit akar ott, mire ő némileg flegmán átnyújtotta a lakcímkártyáját. A gondnok megnézte, visszaadta aztán megismételte a kérdését: „Ki maga? Mert azt látom, hogy ide szól az igazolványa, de attól még nem ismerem.”.  
Hát Testvérek, nehogy így járjunk mi is! Hogy van igazolványunk, vannak begyakorolt tetteink és szavaink, mint keresztény, de közben nincs ismeretségünk az atyai házzal, közben nem ismerjük az Isten országát, közben nem ismerjük Krisztus szeretetét az életünkkel, a hitünkkel!  
Az, hogy hiszed-e, hogy az Isten országa örök, ma is valóság, az nem abban mutatkozik meg, hogy vannak-e betanult szavaid, vagy mozdulataid. – Mert ha ennyi elég lenne, akkor papagájokból építenék gyülekezetet, az a lelkésznek is sokkal „egyszerűbb” lenne.   
Nekünk az Isten országát kell élnünk: éberen, hűséggel, Krisztust valóban követve, nem csak távolról találgatva a lába nyomát, vagy mint a *Brian élete* című filmben a saruját szorongatva és ordító butaságokat szajkózva.   
Nekünk elhívásunk van, hogy éljük, valljuk és higgyük az Isten országát. Neked elhívásod van, hogy Krisztussal élj, hogy a kegyelemnek azt a közösségét építsd, annak légy a tagja, amelynek Ő az élő alapja. Neked Krisztus közösségét kell építened! Nem „krisztussos közösségeket”, ilyen-olyan felekezeteket, hanem Krisztus közösségét. Az Isten országának, az Úr kegyelmes szeretetének mindennapi megélése a missziód, az elhívásod, ma és az örök életre.  
Ez pedig se nem ködös, se nem érthetetlen. Ez egészen egyszerű, itt az ökumenikus imahét alkalmain épp úgy, mint a hétköznapjaidban az utcán, a munkahelyeden, vagy otthon a családodban. Mert Krisztus közösségében az van, az kell, hogy valóság legyen, ami Krisztusnál van. Ami ott van a megismerhető Úrban. A Krisztus közösségében az a szeretet van ott, amivel az Ártatlan keresztre megy a reménykedőért, a kétkedőért, a gyalázójáért, az elveszettért és a gyűlölködőért is. A Krisztus közösségében az a kegyelem van ott, ami köszönt téged is minden nap őszintén, minden hátsó szándék nélkül, épp úgy, mint a tanítványokat is: „Békesség neked!”. Ilyen a Krisztus közössége, ilyenné kellene lenned, mert ilyen az Isten országa, amiről remélem, hogy lassan formálódik benned is az imádság, hogy: „Igen, Uram, hinni, vallani, cselekedni akarom!”.

A nagy lelkesedésünket azonban ilyenkor szokta megakasztani a „de”. És nem, az szerintem egyáltalán nem igaz, hogy az ne számítana, ami a „de” előtt elhangzik. Nagyon is számít! Mert eleve addig se mindenki jut el, hogy meg tudja fogalmazni, hogy akarom, vágyok az Isten országának megélésére. Mert nem könnyű őszinte szívvel kimondani, hogy nem a saját kiskirályságomat akarom tovább építgetni. Nem könnyű szembesülni azzal, hogy mennyire igaz, amit az egyik magyar zenekar is megénekel, hogy *„Magát senki sem adja könnyen, azt mondja: inkább úr a pokolban, mint szolga a Mennyben.”*   
Szóval nem, nem mindegy, hogy mi van a „de” előtt, viszont tényleg elő jön a Krisztust követő embertől is a „de” és így valljuk, hogy „Erre vágyok Uram, de hogyan? Pontosan milyen ez a közösség”?

A mi mennyei Atyánk pedig nagyon is jól ismer bennünket és válaszol is nekünk. Tudja jól, hogy valóban olyanok vagyunk, akiknek kellenek az Ikea szintű összeszerelési útmutatók, amikbe le van pontról pontra írva minden lépés. Az Úr nem véletlenül adja nekünk az igét, nem véletlenül eleveníti meg mindannyiunk számára a saját lelki fülünknek megfelelően, hanem azért, mert Ő valóban egyetlen-egyet sem szeretne elveszíteni.  
Tehát, milyen a Krisztus közössége? Hogyan kellene élned ahhoz, hogy valóban éld az Isten országát?  
Azt hiszem, hogy Pál apostol szavait egyetlen szóval átírva tű pontos választ kapunk erre:  
*„A Krisztus közössége türelmes, jóságos; a Krisztus közössége nem irigykedik, a Krisztus közössége nem kérkedik, nem fuvalkodik fel. Nem viselkedik bántóan, nem keresi a maga hasznát, nem gerjed haragra, nem rója fel a rosszat. Krisztus közössége nem örül a hamisságnak, de együtt örül az igazsággal. Mindent elfedez, mindent hisz, mindent remél, mindent eltűr. A Krisztus közössége soha el nem múlik.”*

Testvérek erre kaptatok elhívást. Így kell, hogy derekatokat fel legyen övezve és lámpásotok meg legyen gyújtva. Mert, ha a Krisztus közösségét így élitek, valljátok, hiszitek, akkor az Isten örök országa a ti valóságotok, akkor az Ő minden értelmet meghaladó szeretetében meg is maradtok, mert akkor valóban boldogok a szolgák, ha az Isten országa közöttük van. Így áldjon meg minket az Úr! Ámen